NORMATIVA PER A LA REGULACIÓ DEL TELETREBALL DEL PERSONAL D'ADMINISTRACIÓ I SERVEIS DE LA UNIVERSITAT D'ALACANT - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/19999)
  + [Valencià](/va/acuerdo/19978)






Selector de idioma

Leer

* [Español](/es/acuerdo/19680)
* [Valencià](/va/acuerdo/19182)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





NORMATIVA PER A LA REGULACIÓ DEL TELETREBALL DEL PERSONAL D'ADMINISTRACIÓ I SERVEIS DE LA UNIVERSITAT D'ALACANT [Butlletí Oficial Universitat d'Alacant](/ca/Publicacion)
=========================================================================================================================================================================

Secretaria General

Butlletí Oficial Universitat d'Alacant





NORMATIVA PER A LA REGULACIÓ DEL TELETREBALL DEL PERSONAL D'ADMINISTRACIÓ I SERVEIS DE LA UNIVERSITAT D'ALACANT

Data d'aprovació
:   25/11/2021

Data de publicació
:   26/11/2021

Òrgan competent
:   Consell de Govern

Secció
:   DISPOSICIONS GENERALS

* [Annexos](#anexos)
* [Anàlisi](#analisis)

* [Ver acuerdo en formato **PDF**](/Acuerdos/DescargarAcuerdo/19972)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/19928)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/19147)
  + [Compartir acuerdo en 

    X](https://twitter.com/intent/tweet?via=UA_Universidad&text=NORMATIVA PER A LA REGULACIÓ DEL TELETREBALL DEL PERSONAL D'ADMINISTRACIÓ I SERVEIS DE LA UNIVERSITAT D'ALACANT &url=https://www.boua.ua.es/va/acuerdo/19879)

**Títol:** NORMATIVA PER A LA REGULACIÓ DEL TELETREBALL DEL PERSONAL D'ADMINISTRACIÓ I SERVEIS DE LA UNIVERSITAT D'ALACANT

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dijous, 25 de novembre de 2021

* [Text consolidat](#modificado)
* [Text original](#original)

El Consell de Govern de la Universitat d'Alacant, en la sessió ordinària del dia 25 de novembre de 2021, ha aprovat per unanimitat la Normativa per a la regulació del teletreball del personal d'administració i serveis de la Universitat d'Alacant.

NORMATIVA PER A LA REGULACIÓ DEL TELETREBALL DEL PERSONAL D'ADMINISTRACIÓ I SERVEIS DE LA UNIVERSITAT D'ALACANT

Preàmbul

El teletreball és una modalitat del treball a distància que implica la prestació de serveis fora dels centres de treball mitjançant l'ús intensiu de les noves tecnologies i ha sigut objecte de regulació tant en l'àmbit intern com en l'àmbit comunitari i internacional (Acord marc europeu sobre teletreball de 2002, modificat el 2009; Conveni núm. 177 i Recomanació núm. 184 de l'Organització Internacional del Treball sobre treball a domicili; article 13 de l'Estatut dels treballadors, modificat el 2020-21; article 47 bis de l'Estatut bàsic de l'empleat públic modificat l'any 2020).

L'article 5 del Reial decret llei 8/2020, de 17 de març, de mesures urgents extraordinàries per a fer front a l'impacte econòmic i social de la COVID-19, va establir el caràcter preferent del treball a distància enfront d'altres mesures possibles en matèria d'ocupació, en què era l'empresa qui havia d'adoptar les mesures oportunes si això era tècnicament i raonablement possible i si l'esforç d'adaptació necessari resultava proporcionat. Es tractava d'una norma excepcional i de vigència limitada que possibilitava el manteniment de l'activitat laboral al mateix temps que es contenia l'expansió de la pandèmia, la qual cosa afavoria les persones treballadores, les empreses i la societat en general.

Però la regulació del teletreball que s'ha incorporat tant a l'Estatut dels treballadors (per al personal laboral) com a l'Estatut bàsic de l'empleat públic (per a les empleades i empleats públics) obeeix a una altra realitat, en la qual la pandèmia va quedant arrere, i el teletreball ha deixat de tenir un caràcter preferent, i recupera el treball presencial la seua condició de fórmula ordinària en la prestació de serveis.

D'altra banda, en l'àmbit de les administracions públiques, el teletreball té característiques pròpies directament relacionades amb la seua funció de servei públic. En aquest sentit, el Reial decret llei 29/2020, de 29 de setembre, pel qual es va introduir el nou article 37 bis en l'Estatut bàsic de l'empleat públic, i que constitueix el punt de partida per a la regulació del teletreball en les diferents administracions públiques, va disposar en l'exposició de motius el següent:

"El teletreball ha de contribuir a millorar l'organització del treball a través de la identificació d'objectius i l'avaluació del seu compliment. Atès que es tracta de la regulació d'una modalitat de treball i flexibilització de l'organització de caràcter estructural per a les administracions públiques, ha de servir per a millorar la consecució dels objectius de l'Administració en el seu servei als interessos generals.

Com a tal, sense perjudici de la seua voluntarietat, la seua utilització ha d'estar supeditada al fet que es garantisca la prestació dels serveis públics i, en tot cas, s'ha d'assegurar el compliment de les necessitats del servei.

En aquest sentit, s'estableix igualment que la prestació del servei a través d'aquesta modalitat de treball ha de ser expressament autoritzada, a través de criteris objectius per a l'accés, i ha de ser compatible amb la modalitat presencial, que segueix sent la modalitat ordinària de treball".

Partint d'aquestes premisses, la Normativa per a la regulació del teletreball del personal d'administració i serveis de la Universitat d'Alacant regula els programes de teletreball que tenen per objecte promoure l'acompliment en termes d'objectius per a potenciar la millora dels processos de treball i la seua productivitat. Això no obstant, la Normativa també preveu els denominats plans individuals de treball a fi d'atendre determinades circumstàncies personals o familiars que aconsellen o permeten l'accés a la modalitat de teletreball, així com el teletreball en situacions de crisi o emergències.

Per tot això, la Universitat d'Alacant ha desenvolupat la normativa següent:

CAPÍTOL I

Disposicions generals

Article 1. Objecte i àmbit d'aplicació.

Aquesta normativa té per objecte la regulació de la modalitat de prestació de serveis en règim de teletreball per al personal d'administració i serveis de la Universitat d'Alacant. El personal laboral de suport a la investigació (capítol 6) s'haurà d'ajustar al que dispose l'investigador principal.

Article 2. Definicions.

1. Teletreball: s'entén per teletreball la modalitat de prestació de serveis a distància en la qual el personal d'administració i serveis pot desenvolupar el contingut competencial del lloc de treball, si les necessitats del servei ho permeten, fora de les dependències de la Universitat d'Alacant mitjançant l'ús de les tecnologies de la informació i la comunicació.

En aquesta modalitat de prestació de servei, que tindrà caràcter voluntari, sense perjudici del que puga disposar-se en una situació de crisi, han de quedar garantides les condicions exigides en matèria de prevenció de riscos laborals, de privacitat i de protecció i confidencialitat de les dades, així com la qualitat del servei i l'atenció a la ciutadania, i es desenvoluparà sota la supervisió de les persones responsables jeràrquiques.

2. Persona teletreballadora: personal d'administració i serveis de la Universitat d'Alacant que, en l'acompliment del seu lloc de treball, alterna la presència en el seu centre de treball amb la prestació del servei en règim de teletreball.

3. Persona responsable del programa de teletreball: persona responsable de les unitats administratives o acadèmiques de les quals depenguen els llocs de teletreball, que, entre altres funcions, realitzaran la sol·licitud del programa de teletreball, el seguiment d'aquest, el control de les tasques desenvolupades i els sistemes d'indicadors o els mecanismes de mesurament que permeten comprovar que aquests objectius s'han complit.

4. Programa de teletreball: és l'instrument de planificació i gestió de l'ocupació pública en la modalitat de prestació de serveis en règim de teletreball en l'àmbit de la Universitat d'Alacant ([annex I](/Acuerdos/DescargarAnexoxId?idanexo=226268&idacuerdo=19487&idioma=es)).

5. Pla personal de teletreball: és l'instrument que permet un règim especial d'autorització de caràcter individual per a la prestació de serveis en la modalitat de teletreball per a atendre determinades circumstàncies personals o familiars.

6. Sol·licitud de participació en un programa de teletreball: és la petició individualitzada per a participar en un programa de teletreball autoritzat d'acord amb l'[annex II](/Acuerdos/DescargarAnexoxId?idanexo=226270&idacuerdo=19512&idioma=es).

7. Situació de crisi: s'entendrà per situació de crisi l'originada per factors sanitaris, de salut pública, mediambientals, socials o derivats d'alguna emergència sobtada, inusual o inesperada, que puga afectar greument la integritat i la salut de les persones treballadores de la Universitat d'Alacant i així es determine o reconega mitjançant una resolució de l'òrgan competent de la Universitat.

8. Comissió de Teletreball: és l'òrgan de seguiment de les accions derivades del teletreball. Estarà composta per la Gerència o persona en qui delegue, que la presidirà, i dos membres per part de l'Administració, un dels quals actuarà com a secretari o secretària d'aquesta, i per la part sindical, per una persona representant de cada organització sindical present en la Mesa Negociadora de la Universitat. Cada part ostenta el 50% de la Comissió i el president o presidenta hi tindrà vot de qualitat. La Comissió de Teletreball procurarà una composició equilibrada entre dones i homes d'acord amb l'article 38 de l'Estatut de la UA. Són funcions seues:

- ­ Ser informada dels programes de teletreball presentats.

-­ Ser informada de la finalització d'un programa de teletreball o de la revocació de l'autorització a prestar serveis en modalitat de teletreball.

­- Fer el seguiment de les possibles incidències referides als programes esmentats i resoldre-les.

­- Ser informada de la denegació d'una sol·licitud de prestar serveis en modalitat de teletreball.

­- Elaborar informes de seguiment de gènere en la prestació de teletreball d'acord amb el pla d'igualtat vigent.

9. Unitat administrativa: a l'efecte de la Normativa de teletreball, la unitat administrativa estarà determinada pel responsable del programa de teletreball en coherència amb les funcions i millores que s'hi proposen.

Article 3. Objectius dels programes i plans de teletreball.

La implantació de programes i plans de teletreball del personal d'administració i serveis de la Universitat d'Alacant sorgeix per la necessitat de:

a) Promoure l'acompliment en termes d'objectius per a potenciar la millora dels processos de treball i la seua eficiència.

b) Conciliar la vida personal, familiar i laboral, sense que això afecte la quantitat i la qualitat del servei prestat.

c) Pal·liar els efectes que puguen derivar-se de les situacions de crisi.

CAPÍTOL II

Modalitat de prestació de serveis en règim de teletreball

Article. 4. Llocs de treball susceptibles de ser exercits mitjançant teletreball.

Tindran la consideració de llocs de treball susceptibles de ser exercits mitjançant teletreball els que puguen ser exercits de manera autònoma i a distància atenent les seues característiques específiques i els mitjans requerits per al seu desenvolupament.  
Excepte en determinats casos excepcionals degudament justificats, no seran susceptibles de ser exercits en la modalitat de teletreball:

- Els llocs de treball adscrits a les unitats administratives que desenvolupen la funció principal en oficines de registre, atenció i informació, de manera presencial.

­- Els llocs de naturalesa eventual.

-­ Els llocs les funcions dels quals comporten necessàriament la prestació de serveis presencials. S'entén per serveis presencials aquells la prestació efectiva dels quals solament queda plenament garantida amb la presència física de la persona treballadora.

Article 5. Requisits del personal d'administració i serveis sol·licitant.

1. Podrà sol·licitar la prestació del servei en la modalitat de teletreball el personal d'administració i serveis de la Universitat d'Alacant que reunisca els requisits següents:

a) Estar en situació de servei actiu.

b) Amb caràcter general, acreditar una antiguitat mínima de sis mesos en l'acompliment del lloc de treball vinculat al programa, llevat d'excepció expressament autoritzada per la Gerència a proposta de la persona responsable del programa de teletreball.

c) Ocupar un lloc de treball susceptible de ser exercit en la modalitat de teletreball.

d) No percebre el complement de jornada partida.

e) Posseir els coneixements suficients en el maneig d'eines informàtiques per a l'acompliment de les funcions objecte del teletreball d'una manera autònoma.

f) Acreditar la formació i informació en matèria de prevenció de riscos laborals relativa al perfil o perfils preventius que corresponguen al lloc de treball.

g) Disposar de l'equipament informàtic necessari en el lloc des del qual es faça el treball a distància; en particular, i com a mínim, un ordinador personal i connexió a Internet.

2. El compliment dels requisits establits en aquest article haurà de mantenir-se durant tot el període de temps en el qual el personal empleat públic preste servei en la modalitat de teletreball. La sol·licitud individual de participació en un programa de teletreball ([annex II](/Acuerdos/DescargarAnexoxId?idanexo=226270&idacuerdo=19975&idioma=es)) ha de contenir els compromisos de la persona sol·licitant a l'efecte del compliment d'aquests requisits.

Article 6. Característiques de la prestació de serveis en règim de teletreball.

Són característiques pròpies de la prestació de serveis en règim de teletreball les següents:

Voluntarietat: l'adhesió a un programa de teletreball autoritzat tindrà caràcter voluntari i s'haurà de sol·licitar individualment mitjançant [l'annex II](/Acuerdos/DescargarAnexoxId?idanexo=226270&idacuerdo=19479&idioma=es). L'administració l'autoritzarà de manera expressa en un termini màxim de 15 dies. Les renúncies s'hauran de comunicar amb 15 dies d'antelació mitjançant instància genèrica per eAdministració.

Duració: el període de temps durant el qual es podrà desenvolupar la prestació del servei en règim de teletreball es determinarà en el programa de teletreball corresponent. En tot cas, la duració màxima d'un programa serà d'un any prorrogable per períodes iguals.

Article 7. Jornada de treball.

1. La jornada setmanal de treball del personal que s'aculla a aquesta modalitat de treball s'organitzarà de manera que, com a màxim, dos dies a la setmana es presten els serveis en règim de teletreball i la resta de manera presencial, a excepció dels llocs de treball que tinguen com a sistema de selecció la lliure designació, que com a màxim podran desenvolupar-se en format de teletreball un dia a la setmana.

La jornada diària no es podrà fraccionar en cap cas, en les dues modalitats, presencial i teletreball.

La prestació dels serveis mitjançant la modalitat de teletreball no alterarà l'obligació del compliment de la jornada general establida en la normativa vigent. S'hauran de respectar el dret al descans diari i setmanal, la distribució horària prevista en la normativa sobre condicions de treball, així com les reduccions o flexibilitzacions de la jornada, de manera que s'apliquen, les ja concedides, de manera proporcional entre la jornada presencial i la de teletreball.

Per necessitats del servei, que hauran de ser degudament justificades, podrà ser requerida, amb una antelació mínima de 24 hores, la presència puntual en el centre de treball del personal que preste serveis en la modalitat de teletreball, sense que això supose la finalització del règim de prestació de serveis en aquesta modalitat ni la seua suspensió temporal.

Finalitzada la prestació del servei en règim de teletreball, el primer dia hàbil següent, la persona teletreballadora haurà de tornar a prestar els seus serveis de manera presencial en els termes i les condicions aplicables en el moment de la seua incorporació a la modalitat presencial, llevat que tinguera concedida qualsevol situació o permís que li permeta una incorporació posterior.

L'organització del personal haurà d'efectuar-se, a excepció de les absències justificades, de manera que sempre hi haja algun efectiu que permeta la prestació de serveis de manera presencial, i com a mínim el 50% del total del personal adscrit a cada unitat administrativa.

Article 8. Incompatibilitats.

Amb caràcter general, durant les jornades en què es treballe en modalitat de no presencialitat no es podran realitzar activitats extraordinàries que suposen la percepció de pagaments a personal propi o compensació horària.

Article 9. Control, avaluació i seguiment de la prestació de serveis en la modalitat de teletreball.

1. El control del treball es realitzarà atenent el compliment d'objectius o a la consecució de resultats.

2. Així mateix, s'establiran períodes mínims d'interconnexió per a la realització del treball i fins i tot que aquests períodes es facen coincidir amb unes franges horàries determinades en les quals les necessitats del servei facen necessària la intercomunicació.

S'entendrà per període d'interconnexió el temps de treball efectiu durant el qual el personal empleat públic ha d'estar disponible per a contactar amb la persona responsable de la seua unitat administrativa, amb la resta de personal d'aquesta o de qualsevol altra amb la qual haja de coordinar-se, així com l'atenció a les usuàries i usuaris per via telefònica i altres mitjans telemàtics. Aquests períodes es fixaran durant la part no flexible de la jornada.

3. Correspon a les persones responsables de cada unitat el seguiment dels criteris, les millores, els objectius i els indicadors per a l'avaluació de les tasques assignades, així com vetlar per l'organització del treball de manera que no es veja menyscabada la prestació i la qualitat dels serveis.

4. Durant la prestació de serveis en aquesta modalitat de teletreball , es procedirà al registre de la jornada a través d'UACloud de la manera establida a aquest efecte.

5. La participació en un programa de teletreball podrà ser revocada per la Gerència, a instàncies de les persones responsables administratives o acadèmiques, i una vegada informada la Comissió de Teletreball, per qualsevol de les causes següents:

1. Necessitats del servei, justificades adequadament.

2. Incompliment acreditat dels objectius.

3. Variació de les circumstàncies al·legades per les i els participants.

4. Acord amb el personal acollit al programa.

5. Alteració de les condicions tècniques necessàries per al desenvolupament del teletreball.

6. Inobservança de les normes de funcionament del programa.

L'esmentada revocació haurà de ser comunicada per la Universitat amb quinze dies d'antelació.

Article 10. Mitjans tecnològics, seguretat i salut en el treball i protecció de dades.

La Universitat promourà que, en el cas d'haver d'abordar la renovació d'equips informàtics, aquests siguen substituïts per dispositius que puguen utilitzar-se tant en l'activitat presencial com en l'activitat per teletreball.

En el cas que es produïra un mal funcionament en l'equip informàtic, o en les aplicacions que aquest té instal·lades, que impedisca el teletreball, i que no puga ser solucionat el mateix dia, la persona interessada haurà de reincorporar-se al seu centre de treball el següent dia laborable, i reprendre l'exercici en la modalitat de teletreball quan s'haja solucionat l'esmentat problema de caràcter tècnic.

La signatura de l'acord de teletreball implicarà el compromís de tot el personal adherit a aquest a respectar la normativa vigent de protecció de dades, de riscos laborals, la confidencialitat de la informació, així com la política sobre seguretat de la informació de la Universitat d'Alacant.

Article 11. Drets i deures del personal participant en els programes i els plans de teletreball.

1. El personal que preste serveis en la modalitat de teletreball tindrà amb caràcter general el mateix règim jurídic, deures i drets, individuals i col·lectius, que la resta de personal que preste serveis en modalitat presencial.

2. Així mateix, el personal que preste serveis en la modalitat de teletreball té dret a la desconnexió digital en els termes establits en l'article 88 de la Llei orgànica 3/2018, de 5 de desembre, de protecció de dades personals i garantia dels drets digitals, i se li ha de garantir el respecte al temps de descans i a la intimitat personal.

3. La prestació de serveis en la modalitat de teletreball tindrà caràcter voluntari i reversible i no suposarà, en cap cas, cap alteració en el règim retributiu del PAS, ni afectarà els drets de formació, acció social, promoció professional i la resta dels drets laborals.

4. La condició de persona teletreballadora ho és únicament pel temps de duració de la prestació de serveis en la modalitat de teletreball i mentre ocupe el lloc de treball exercit mitjançant aquesta modalitat, i quedarà sense efecte si canvia de lloc de treball.

Article 12. Procediment per a la tramitació dels programes de teletreball.

1. El procediment per a l'aprovació dels programes de teletreball s'iniciarà a proposta de les persones responsables de les unitats administratives o acadèmiques mitjançant instància genèrica d'eAdministració/UACloud dirigida a la vicegerència amb competències en recursos humans.

2. La proposta, continguda en l'[annex I](/Acuerdos/DescargarAnexoxId?idanexo=226268&idacuerdo=19863&idioma=es), haurà de contenir:

a) Causes i objectius de la proposta en la qual fonamenta la seua implantació.

b) Participants.

c) Una identificació clara i concreta de les tasques a desenvolupar, que determine així mateix el nombre i els col·lectius que es podran incorporar a aquesta modalitat de treball.

d) Millores i objectius de la proposta que fonamenta la seua implantació.

e) Duració del programa.

f) Distribució de les jornades del personal participant.

g) Indicadors per a l'avaluació del treball realitzat, així com la unitat administrativa competent per a efectuar el seguiment.

h) Marc tecnològic, aplicacions i eines informàtiques i de comunicació necessàries per a l'acompliment del teletreball.

Cada responsable de la unitat administrativa o acadèmica que propose un programa vetlarà perquè el personal que participe en l'opció de teletreball tinga les destreses requerides per a utilitzar les eines informàtiques necessàries.

3. Les propostes rebudes seran analitzades i resoltes per la Gerència. La denegació del programa haurà de ser motivada i comunicada a la Comissió de Teletreball.

4. Rebuda la proposta, la vicegerència amb competències en recursos humans l'analitzarà, amb la finalitat de comprovar si el programa s'ajusta a la normativa de teletreball, i podrà requerir a l'òrgan proponent que acompanye la documentació preceptiva o n'esmene la falta, amb indicació que, si no ho fa, se'l tindrà per desistit de la seua petició.

5. La vicegerència elevarà a la Gerència la proposta de resolució en el sentit que siga procedent. En qualsevol cas, la resolució es notificarà en un termini màxim de tres mesos des de la data de presentació del programa de teletreball.

6. Una vegada aprovat el programa de teletreball, els i les participants en el programa hauran de sol·licitar-hi de manera individual la inclusió mitjançant el model previst en l'[annex II](/Acuerdos/DescargarAnexoxId?idanexo=226270&idacuerdo=19344&idioma=es), en el qual apareixen els compromisos d'adhesió al programa de teletreball mitjançant instància genèrica en eAdministració. Hauran d'emplenar el procés d'autoavaluació del coneixement dels riscos laborals associats al lloc de treball i obtenir-hi un resultat favorable. En el cas que el nombre de sol·licitants excedisca el permès, s'hi incorporaran clàusules d'igualtat (acreditar ser dona en situació de violència de gènere) i/o conciliació de la vida personal, laboral i familiar per a establir un ordre de prelació.

7. El Servei de Personal resoldrà la sol·licitud d'inclusió en el programa de teletreball d'acord amb els diferents programes autoritzats per la Gerència.

8. En cap cas aquests programes de treball a distància podran suposar increment de plantilla de personal de les diferents unitats.

Article 13. Pla personal de treball per a la prestació de serveis en la modalitat de teletreball per conciliació de la vida laboral i familiar o per motius de salut.

En casos excepcionals, sempre que hi haja motius acreditats de conciliació no regulada, malaltia que ho justifique o dones que acrediten estar en situació de violència de gènere, es podrà autoritzar que el personal de la Universitat d'Alacant preste serveis en règim de teletreball o modificar les condicions de teletreball del personal que ja estiguera en el programa. Les condicions concretes s'adaptaran a les peculiaritats de cada cas. Aquesta prestació extraordinària en règim de teletreball podrà sol·licitar-se en qualsevol moment i la seua duració estarà lligada al manteniment de la situació excepcional que la va motivar.

Article 14. Prestació de serveis en modalitat de teletreball en situació de crisi o emergència.

El teletreball es configura com un sistema de prestació laboral que fa més flexible l'organització enfront de situacions d'emergència, siga aquesta de tipus sanitari o climàtic. D'aquesta manera, la Universitat d'Alacant podrà continuar prestant servei sense solució de continuïtat davant una emergència que obligue al tancament d'aquesta, o l'aconselle, d'acord amb el que preveja el pla de contingència aprovat per la Universitat d'Alacant.

Disposició derogatòria

1. Normativa que regula la realització de jornada laboral en modalitat de teletreball per al personal d'administració i serveis de la Universitat d'Alacant aprovada en Consell de Govern el 29 de juny de 2017.

2. La circular 7 de 2021, de 7 de setembre, del Vicerectorat d'Ordenació Acadèmica i Professorat i de Gerència sobre organització del treball.

Disposició final

El teletreball pot comportar una reculada en la igualtat d'oportunitats d'homes i dones si es tradueix en una assumpció, sobretot per a les dones, de més responsabilitats familiars, prolongació de jornades, menys temps de descans i desconnexió digital i un possible deteriorament de les relacions amb la resta del personal col·laborador. Per això, cal realitzar un seguiment anual de l'impacte de gènere d'aquesta modalitat de treball.

La present normativa entrarà en vigor l'endemà de la seua publicació en el BOUA, després de la seua aprovació pel Consell de Govern.

El Consell de Govern de la Universitat d'Alacant, en la sessió ordinària del dia 25 de novembre de 2021, ha aprovat per unanimitat la Normativa per a la regulació del teletreball del personal d'administració i serveis de la Universitat d'Alacant.

NORMATIVA PER A LA REGULACIÓ DEL TELETREBALL DEL PERSONAL D'ADMINISTRACIÓ I SERVEIS DE LA UNIVERSITAT D'ALACANT

Preàmbul

El teletreball és una modalitat del treball a distància que implica la prestació de serveis fora dels centres de treball mitjançant l'ús intensiu de les noves tecnologies i ha sigut objecte de regulació tant en l'àmbit intern com en l'àmbit comunitari i internacional (Acord marc europeu sobre teletreball de 2002, modificat el 2009; Conveni núm. 177 i Recomanació núm. 184 de l'Organització Internacional del Treball sobre treball a domicili; article 13 de l'Estatut dels treballadors, modificat el 2020-21; article 47 bis de l'Estatut bàsic de l'empleat públic modificat l'any 2020).

L'article 5 del Reial decret llei 8/2020, de 17 de març, de mesures urgents extraordinàries per a fer front a l'impacte econòmic i social de la COVID-19, va establir el caràcter preferent del treball a distància enfront d'altres mesures possibles en matèria d'ocupació, en què era l'empresa qui havia d'adoptar les mesures oportunes si això era tècnicament i raonablement possible i si l'esforç d'adaptació necessari resultava proporcionat. Es tractava d'una norma excepcional i de vigència limitada que possibilitava el manteniment de l'activitat laboral al mateix temps que es contenia l'expansió de la pandèmia, la qual cosa afavoria les persones treballadores, les empreses i la societat en general.

Però la regulació del teletreball que s'ha incorporat tant a l'Estatut dels treballadors (per al personal laboral) com a l'Estatut bàsic de l'empleat públic (per a les empleades i empleats públics) obeeix a una altra realitat, en la qual la pandèmia va quedant arrere, i el teletreball ha deixat de tenir un caràcter preferent, i recupera el treball presencial la seua condició de fórmula ordinària en la prestació de serveis.

D'altra banda, en l'àmbit de les administracions públiques, el teletreball té característiques pròpies directament relacionades amb la seua funció de servei públic. En aquest sentit, el Reial decret llei 29/2020, de 29 de setembre, pel qual es va introduir el nou article 37 bis en l'Estatut bàsic de l'empleat públic, i que constitueix el punt de partida per a la regulació del teletreball en les diferents administracions públiques, va disposar en l'exposició de motius el següent:

"El teletreball ha de contribuir a millorar l'organització del treball a través de la identificació d'objectius i l'avaluació del seu compliment. Atès que es tracta de la regulació d'una modalitat de treball i flexibilització de l'organització de caràcter estructural per a les administracions públiques, ha de servir per a millorar la consecució dels objectius de l'Administració en el seu servei als interessos generals.

Com a tal, sense perjudici de la seua voluntarietat, la seua utilització ha d'estar supeditada al fet que es garantisca la prestació dels serveis públics i, en tot cas, s'ha d'assegurar el compliment de les necessitats del servei.

En aquest sentit, s'estableix igualment que la prestació del servei a través d'aquesta modalitat de treball ha de ser expressament autoritzada, a través de criteris objectius per a l'accés, i ha de ser compatible amb la modalitat presencial, que segueix sent la modalitat ordinària de treball".

Partint d'aquestes premisses, la Normativa per a la regulació del teletreball del personal d'administració i serveis de la Universitat d'Alacant regula els programes de teletreball que tenen per objecte promoure l'acompliment en termes d'objectius per a potenciar la millora dels processos de treball i la seua productivitat. Això no obstant, la Normativa també preveu els denominats plans individuals de treball a fi d'atendre determinades circumstàncies personals o familiars que aconsellen o permeten l'accés a la modalitat de teletreball, així com el teletreball en situacions de crisi o emergències.

Per tot això, la Universitat d'Alacant ha desenvolupat la normativa següent:

CAPÍTOL I

Disposicions generals

Article 1. Objecte i àmbit d'aplicació.

Aquesta normativa té per objecte la regulació de la modalitat de prestació de serveis en règim de teletreball per al personal d'administració i serveis de la Universitat d'Alacant. El personal laboral de suport a la investigació (capítol 6) s'haurà d'ajustar al que dispose l'investigador principal.

Article 2. Definicions.

1. Teletreball: s'entén per teletreball la modalitat de prestació de serveis a distància en la qual el personal d'administració i serveis pot desenvolupar el contingut competencial del lloc de treball, si les necessitats del servei ho permeten, fora de les dependències de la Universitat d'Alacant mitjançant l'ús de les tecnologies de la informació i la comunicació.

En aquesta modalitat de prestació de servei, que tindrà caràcter voluntari, sense perjudici del que puga disposar-se en una situació de crisi, han de quedar garantides les condicions exigides en matèria de prevenció de riscos laborals, de privacitat i de protecció i confidencialitat de les dades, així com la qualitat del servei i l'atenció a la ciutadania, i es desenvoluparà sota la supervisió de les persones responsables jeràrquiques.

2. Persona teletreballadora: personal d'administració i serveis de la Universitat d'Alacant que, en l'acompliment del seu lloc de treball, alterna la presència en el seu centre de treball amb la prestació del servei en règim de teletreball.

3. Persona responsable del programa de teletreball: persona responsable de les unitats administratives o acadèmiques de les quals depenguen els llocs de teletreball, que, entre altres funcions, realitzaran la sol·licitud del programa de teletreball, el seguiment d'aquest, el control de les tasques desenvolupades i els sistemes d'indicadors o els mecanismes de mesurament que permeten comprovar que aquests objectius s'han complit.

4. Programa de teletreball: és l'instrument de planificació i gestió de l'ocupació pública en la modalitat de prestació de serveis en règim de teletreball en l'àmbit de la Universitat d'Alacant ([annex I](/Acuerdos/DescargarAnexoxId?idanexo=226268&idacuerdo=19143&idioma=es)).

5. Pla personal de teletreball: és l'instrument que permet un règim especial d'autorització de caràcter individual per a la prestació de serveis en la modalitat de teletreball per a atendre determinades circumstàncies personals o familiars.

6. Sol·licitud de participació en un programa de teletreball: és la petició individualitzada per a participar en un programa de teletreball autoritzat d'acord amb l'[annex II](/Acuerdos/DescargarAnexoxId?idanexo=226270&idacuerdo=19165&idioma=es).

7. Situació de crisi: s'entendrà per situació de crisi l'originada per factors sanitaris, de salut pública, mediambientals, socials o derivats d'alguna emergència sobtada, inusual o inesperada, que puga afectar greument la integritat i la salut de les persones treballadores de la Universitat d'Alacant i així es determine o reconega mitjançant una resolució de l'òrgan competent de la Universitat.

8. Comissió de Teletreball: és l'òrgan de seguiment de les accions derivades del teletreball. Estarà composta per la Gerència o persona en qui delegue, que la presidirà, i dos membres per part de l'Administració, un dels quals actuarà com a secretari o secretària d'aquesta, i per la part sindical, per una persona representant de cada organització sindical present en la Mesa Negociadora de la Universitat. Cada part ostenta el 50% de la Comissió i el president o presidenta hi tindrà vot de qualitat. La Comissió de Teletreball procurarà una composició equilibrada entre dones i homes d'acord amb l'article 38 de l'Estatut de la UA. Són funcions seues:

- ­ Ser informada dels programes de teletreball presentats.

-­ Ser informada de la finalització d'un programa de teletreball o de la revocació de l'autorització a prestar serveis en modalitat de teletreball.

­- Fer el seguiment de les possibles incidències referides als programes esmentats i resoldre-les.

­- Ser informada de la denegació d'una sol·licitud de prestar serveis en modalitat de teletreball.

­- Elaborar informes de seguiment de gènere en la prestació de teletreball d'acord amb el pla d'igualtat vigent.

9. Unitat administrativa: a l'efecte de la Normativa de teletreball, la unitat administrativa estarà determinada pel responsable del programa de teletreball en coherència amb les funcions i millores que s'hi proposen.

Article 3. Objectius dels programes i plans de teletreball.

La implantació de programes i plans de teletreball del personal d'administració i serveis de la Universitat d'Alacant sorgeix per la necessitat de:

a) Promoure l'acompliment en termes d'objectius per a potenciar la millora dels processos de treball i la seua eficiència.

b) Conciliar la vida personal, familiar i laboral, sense que això afecte la quantitat i la qualitat del servei prestat.

c) Pal·liar els efectes que puguen derivar-se de les situacions de crisi.

CAPÍTOL II

Modalitat de prestació de serveis en règim de teletreball

Article. 4. Llocs de treball susceptibles de ser exercits mitjançant teletreball.

Tindran la consideració de llocs de treball susceptibles de ser exercits mitjançant teletreball els que puguen ser exercits de manera autònoma i a distància atenent les seues característiques específiques i els mitjans requerits per al seu desenvolupament.

- Els llocs de treball adscrits a les unitats administratives que desenvolupen la funció principal en oficines de registre, atenció i informació, de manera presencial.

­- Els llocs de naturalesa eventual.

-­ Els llocs les funcions dels quals comporten necessàriament la prestació de serveis presencials. S'entén per serveis presencials aquells la prestació efectiva dels quals solament queda plenament garantida amb la presència física de la persona treballadora.

Article 5. Requisits del personal d'administració i serveis sol·licitant.

1. Podrà sol·licitar la prestació del servei en la modalitat de teletreball el personal d'administració i serveis de la Universitat d'Alacant que reunisca els requisits següents:

a) Estar en situació de servei actiu.

b) Amb caràcter general, acreditar una antiguitat mínima de sis mesos en l'acompliment del lloc de treball vinculat al programa, llevat d'excepció expressament autoritzada per la Gerència a proposta de la persona responsable del programa de teletreball.

c) Ocupar un lloc de treball susceptible de ser exercit en la modalitat de teletreball.

d) No percebre el complement de jornada partida.

e) Posseir els coneixements suficients en el maneig d'eines informàtiques per a l'acompliment de les funcions objecte del teletreball d'una manera autònoma.

f) Acreditar la formació i informació en matèria de prevenció de riscos laborals relativa al perfil o perfils preventius que corresponguen al lloc de treball.

g) Disposar de l'equipament informàtic necessari en el lloc des del qual es faça el treball a distància; en particular, i com a mínim, un ordinador personal i connexió a Internet.

2. El compliment dels requisits establits en aquest article haurà de mantenir-se durant tot el període de temps en el qual el personal empleat públic preste servei en la modalitat de teletreball. La sol·licitud individual de participació en un programa de teletreball ([annex II](/Acuerdos/DescargarAnexoxId?idanexo=226270&idacuerdo=19214&idioma=es)) ha de contenir els compromisos de la persona sol·licitant a l'efecte del compliment d'aquests requisits.

Article 6. Característiques de la prestació de serveis en règim de teletreball.

Són característiques pròpies de la prestació de serveis en règim de teletreball les següents:

Voluntarietat: l'adhesió a un programa de teletreball autoritzat tindrà caràcter voluntari i s'haurà de sol·licitar individualment mitjançant [l'annex II](/Acuerdos/DescargarAnexoxId?idanexo=226270&idacuerdo=19530&idioma=es). L'administració l'autoritzarà de manera expressa en un termini màxim de 15 dies. Les renúncies s'hauran de comunicar amb 15 dies d'antelació mitjançant instància genèrica per eAdministració.

Duració: el període de temps durant el qual es podrà desenvolupar la prestació del servei en règim de teletreball es determinarà en el programa de teletreball corresponent. En tot cas, la duració màxima d'un programa serà d'un any prorrogable per períodes iguals.

Article 7. Jornada de treball.

1. La jornada setmanal de treball del personal que s'aculla a aquesta modalitat de treball s'organitzarà de manera que, com a màxim, dos dies a la setmana es presten els serveis en règim de teletreball i la resta de manera presencial, a excepció dels llocs de treball que tinguen com a sistema de selecció la lliure designació, que com a màxim podran desenvolupar-se en format de teletreball un dia a la setmana.

La jornada diària no es podrà fraccionar en cap cas, en les dues modalitats, presencial i teletreball.

La prestació dels serveis mitjançant la modalitat de teletreball no alterarà l'obligació del compliment de la jornada general establida en la normativa vigent. S'hauran de respectar el dret al descans diari i setmanal, la distribució horària prevista en la normativa sobre condicions de treball, així com les reduccions o flexibilitzacions de la jornada, de manera que s'apliquen, les ja concedides, de manera proporcional entre la jornada presencial i la de teletreball.

Per necessitats del servei, que hauran de ser degudament justificades, podrà ser requerida, amb una antelació mínima de 24 hores, la presència puntual en el centre de treball del personal que preste serveis en la modalitat de teletreball, sense que això supose la finalització del règim de prestació de serveis en aquesta modalitat ni la seua suspensió temporal.

Finalitzada la prestació del servei en règim de teletreball, el primer dia hàbil següent, la persona teletreballadora haurà de tornar a prestar els seus serveis de manera presencial en els termes i les condicions aplicables en el moment de la seua incorporació a la modalitat presencial, llevat que tinguera concedida qualsevol situació o permís que li permeta una incorporació posterior.

L'organització del personal haurà d'efectuar-se, a excepció de les absències justificades, de manera que sempre hi haja algun efectiu que permeta la prestació de serveis de manera presencial, i com a mínim el 50% del total del personal adscrit a cada unitat administrativa.

Article 8. Incompatibilitats.

Amb caràcter general, durant les jornades en què es treballe en modalitat de no presencialitat no es podran realitzar activitats extraordinàries que suposen la percepció de pagaments a personal propi o compensació horària.

Article 9. Control, avaluació i seguiment de la prestació de serveis en la modalitat de teletreball.

1. El control del treball es realitzarà atenent el compliment d'objectius o a la consecució de resultats.

2. Així mateix, s'establiran períodes mínims d'interconnexió per a la realització del treball i fins i tot que aquests períodes es facen coincidir amb unes franges horàries determinades en les quals les necessitats del servei facen necessària la intercomunicació.

S'entendrà per període d'interconnexió el temps de treball efectiu durant el qual el personal empleat públic ha d'estar disponible per a contactar amb la persona responsable de la seua unitat administrativa, amb la resta de personal d'aquesta o de qualsevol altra amb la qual haja de coordinar-se, així com l'atenció a les usuàries i usuaris per via telefònica i altres mitjans telemàtics. Aquests períodes es fixaran durant la part no flexible de la jornada.

3. Correspon a les persones responsables de cada unitat el seguiment dels criteris, les millores, els objectius i els indicadors per a l'avaluació de les tasques assignades, així com vetlar per l'organització del treball de manera que no es veja menyscabada la prestació i la qualitat dels serveis.

4. Durant la prestació de serveis en aquesta modalitat de teletreball , es procedirà al registre de la jornada a través d'UACloud de la manera establida a aquest efecte.

5. La participació en un programa de teletreball podrà ser revocada per la Gerència, a instàncies de les persones responsables administratives o acadèmiques, i una vegada informada la Comissió de Teletreball, per qualsevol de les causes següents:

1. Necessitats del servei, justificades adequadament.

2. Incompliment acreditat dels objectius.

3. Variació de les circumstàncies al·legades per les i els participants.

4. Acord amb el personal acollit al programa.

5. Alteració de les condicions tècniques necessàries per al desenvolupament del teletreball.

6. Inobservança de les normes de funcionament del programa.

L'esmentada revocació haurà de ser comunicada per la Universitat amb quinze dies d'antelació.

Article 10. Mitjans tecnològics, seguretat i salut en el treball i protecció de dades.

La Universitat promourà que, en el cas d'haver d'abordar la renovació d'equips informàtics, aquests siguen substituïts per dispositius que puguen utilitzar-se tant en l'activitat presencial com en l'activitat per teletreball.

En el cas que es produïra un mal funcionament en l'equip informàtic, o en les aplicacions que aquest té instal·lades, que impedisca el teletreball, i que no puga ser solucionat el mateix dia, la persona interessada haurà de reincorporar-se al seu centre de treball el següent dia laborable, i reprendre l'exercici en la modalitat de teletreball quan s'haja solucionat l'esmentat problema de caràcter tècnic.

La signatura de l'acord de teletreball implicarà el compromís de tot el personal adherit a aquest a respectar la normativa vigent de protecció de dades, de riscos laborals, la confidencialitat de la informació, així com la política sobre seguretat de la informació de la Universitat d'Alacant.

Article 11. Drets i deures del personal participant en els programes i els plans de teletreball.

1. El personal que preste serveis en la modalitat de teletreball tindrà amb caràcter general el mateix règim jurídic, deures i drets, individuals i col·lectius, que la resta de personal que preste serveis en modalitat presencial.

2. Així mateix, el personal que preste serveis en la modalitat de teletreball té dret a la desconnexió digital en els termes establits en l'article 88 de la Llei orgànica 3/2018, de 5 de desembre, de protecció de dades personals i garantia dels drets digitals, i se li ha de garantir el respecte al temps de descans i a la intimitat personal.

3. La prestació de serveis en la modalitat de teletreball tindrà caràcter voluntari i reversible i no suposarà, en cap cas, cap alteració en el règim retributiu del PAS, ni afectarà els drets de formació, acció social, promoció professional i la resta dels drets laborals.

4. La condició de persona teletreballadora ho és únicament pel temps de duració de la prestació de serveis en la modalitat de teletreball i mentre ocupe el lloc de treball exercit mitjançant aquesta modalitat, i quedarà sense efecte si canvia de lloc de treball.

Article 12. Procediment per a la tramitació dels programes de teletreball.

1. El procediment per a l'aprovació dels programes de teletreball s'iniciarà a proposta de les persones responsables de les unitats administratives o acadèmiques mitjançant instància genèrica d'eAdministració/UACloud dirigida a la vicegerència amb competències en recursos humans.

2. La proposta, continguda en l'[annex I](/Acuerdos/DescargarAnexoxId?idanexo=226268&idacuerdo=19728&idioma=es), haurà de contenir:

a) Causes i objectius de la proposta en la qual fonamenta la seua implantació.

b) Participants.

c) Una identificació clara i concreta de les tasques a desenvolupar, que determine així mateix el nombre i els col·lectius que es podran incorporar a aquesta modalitat de treball.

d) Millores i objectius de la proposta que fonamenta la seua implantació.

e) Duració del programa.

f) Distribució de les jornades del personal participant.

g) Indicadors per a l'avaluació del treball realitzat, així com la unitat administrativa competent per a efectuar el seguiment.

h) Marc tecnològic, aplicacions i eines informàtiques i de comunicació necessàries per a l'acompliment del teletreball.

Cada responsable de la unitat administrativa o acadèmica que propose un programa vetlarà perquè el personal que participe en l'opció de teletreball tinga les destreses requerides per a utilitzar les eines informàtiques necessàries.

3. Les propostes rebudes seran analitzades i resoltes per la Gerència. La denegació del programa haurà de ser motivada i comunicada a la Comissió de Teletreball.

4. Rebuda la proposta, la vicegerència amb competències en recursos humans l'analitzarà, amb la finalitat de comprovar si el programa s'ajusta a la normativa de teletreball, i podrà requerir a l'òrgan proponent que acompanye la documentació preceptiva o n'esmene la falta, amb indicació que, si no ho fa, se'l tindrà per desistit de la seua petició.

5. La vicegerència elevarà a la Gerència la proposta de resolució en el sentit que siga procedent. En qualsevol cas, la resolució es notificarà en un termini màxim de tres mesos des de la data de presentació del programa de teletreball.

6. Una vegada aprovat el programa de teletreball, els i les participants en el programa hauran de sol·licitar-hi de manera individual la inclusió mitjançant el model previst en l'[annex II](/Acuerdos/DescargarAnexoxId?idanexo=226270&idacuerdo=19278&idioma=es), en el qual apareixen els compromisos d'adhesió al programa de teletreball mitjançant instància genèrica en eAdministració. Hauran d'emplenar el procés d'autoavaluació del coneixement dels riscos laborals associats al lloc de treball i obtenir-hi un resultat favorable. En el cas que el nombre de sol·licitants excedisca el permès, s'hi incorporaran clàusules d'igualtat (acreditar ser dona en situació de violència de gènere) i/o conciliació de la vida personal, laboral i familiar per a establir un ordre de prelació.

7. El Servei de Personal resoldrà la sol·licitud d'inclusió en el programa de teletreball d'acord amb els diferents programes autoritzats per la Gerència.

8. En cap cas aquests programes de treball a distància podran suposar increment de plantilla de personal de les diferents unitats.

Article 13. Pla personal de treball per a la prestació de serveis en la modalitat de teletreball per conciliació de la vida laboral i familiar o per motius de salut.

En casos excepcionals, sempre que hi haja motius acreditats de conciliació no regulada, malaltia que ho justifique o dones que acrediten estar en situació de violència de gènere, es podrà autoritzar que el personal de la Universitat d'Alacant preste serveis en règim de teletreball o modificar les condicions de teletreball del personal que ja estiguera en el programa. Les condicions concretes s'adaptaran a les peculiaritats de cada cas. Aquesta prestació extraordinària en règim de teletreball podrà sol·licitar-se en qualsevol moment i la seua duració estarà lligada al manteniment de la situació excepcional que la va motivar.

Article 14. Prestació de serveis en modalitat de teletreball en situació de crisi o emergència.

El teletreball es configura com un sistema de prestació laboral que fa més flexible l'organització enfront de situacions d'emergència, siga aquesta de tipus sanitari o climàtic. D'aquesta manera, la Universitat d'Alacant podrà continuar prestant servei sense solució de continuïtat davant una emergència que obligue al tancament d'aquesta, o l'aconselle, d'acord amb el que preveja el pla de contingència aprovat per la Universitat d'Alacant.

Disposició derogatòria

1. Normativa que regula la realització de jornada laboral en modalitat de teletreball per al personal d'administració i serveis de la Universitat d'Alacant aprovada en Consell de Govern el 29 de juny de 2017.

2. La circular 7 de 2021, de 7 de setembre, del Vicerectorat d'Ordenació Acadèmica i Professorat i de Gerència sobre organització del treball.

Disposició final

El teletreball pot comportar una reculada en la igualtat d'oportunitats d'homes i dones si es tradueix en una assumpció, sobretot per a les dones, de més responsabilitats familiars, prolongació de jornades, menys temps de descans i desconnexió digital i un possible deteriorament de les relacions amb la resta del personal col·laborador. Per això, cal realitzar un seguiment anual de l'impacte de gènere d'aquesta modalitat de treball.

La present normativa entrarà en vigor l'endemà de la seua publicació en el BOUA, després de la seua aprovació pel Consell de Govern.

Anàlisi
-------

:   **Derogat per:**

    * [Detalle
       NORMATIVA PER A LA REGULACIÓ DEL TELETREBALL DEL PERSONAL TÈCNIC, DE GESTIÓ I D'ADMINISTRACIÓ I SERVEIS I DEL PERSONAL D'INVESTIGA CIÓN DE LA UNIVERSITAT D'ALACANT](/va/acuerdo/47655)
      01/02/2024

:   **Modificat per:**

    * [Detalle
       CORRECCIÓ D'ERRORS DE LA NORMATIVA PER A LA REGULACIÓ DEL TELETREBALL DEL PERSONAL D'ADMINISTRACIÓ I SERVEIS DE LA UNIVERSITAT D'ALACANT](/va/acuerdo/19588)
      01/12/2021

:   **Deroga a:**

    * [Detalle
      NORMATIVA QUE REGULA LA REALITZACIÓ DE LA JORNADA LABORAL EN MODALITAT DE TELETREBALL PER AL PERSONAL D'ADMINISTRACIÓ I SERVEIS DE LA UNIVERSITAT D'ALACANT](/va/acuerdo/4255) 
      30/06/2017

Documents annexos:
------------------

* [Descargar 19002\_ANEXO I\_val.pdf](/Acuerdos/DescargarAnexoxId?idanexo=226268&idacuerdo=19680)
* [Descargar 19644\_ANEXO I\_cast.pdf](/Acuerdos/DescargarAnexoxId?idanexo=226269&idacuerdo=19522)
* [Descargar 19883\_ANEXO II\_val.pdf](/Acuerdos/DescargarAnexoxId?idanexo=226270&idacuerdo=19259)
* [Descargar 19025\_ANEXO II\_cast.pdf](/Acuerdos/DescargarAnexoxId?idanexo=226271&idacuerdo=19935)





[Carretera Sant Vicent del Raspeig s/n  
03116 Sant Vicent del Raspeig - Alacant  
 Tel. 62 502 7022 - Fax 09 714 6311](https://www.google.es/maps/@07.815399,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12236&trk=tyah&trkInfo=tarId%4J6283075863094%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)